Predlog SKLEP SVETA o podpisu Sporazuma med Evropsko unijo in Republiko Zelenortski otoki o poenostavitvi izdajanja vizumov za kratkoročno bivanje državljanom Republike Zelenortski otoki in Evropske unije /* COM/2012/0559 final - 2012/0270 (NLE) */





OBRAZLOŽITVENI MEMORANDUM 1. Politični in pravni okvir Odnose med Evropsko unijo in Zelenortskimi otoki ureja revidirani Sporazum o partnerstvu AKP-ES, podpisan 23. junija 2005. Revidirani sporazum je za Zelenortske otoke začel veljati 1. julija 2008. V prvih letih 21. stoletja sta vlada in civilna družba Zelenortskih otokov večkrat izrazili željo po poglobitvi in razširitvi odnosov z Evropsko unijo. Komisija je tako 24. oktobra 2007 sprejela sporočilo Svetu in Evropskemu parlamentu o nadaljnjem razvoju odnosov med EU in Zelenortskimi otoki, v katerem je poudarila močno in hkrati posebno zgodovinsko povezanost med pogodbenicama, za katero so značilne tesne človeške in kulturne vezi in skupne socialno-politične vrednote. Zelenortski otoki se tako kot Evropska unija zavzemajo za vrednote in načela demokracije, dobrega upravljanja, spoštovanja človekovih pravic in pravne države. Visoki standardi in prakse na področju upravljanja, na katere je lahko ta država ponosna, upravičujejo nadaljnji razvoj odnosov z Evropsko unijo. Predlogu je bil priložen akcijski načrt. Svet za splošne zadeve in zunanje odnose je 19. in 20. novembra 2007 potrdil ugotovitve, na katerih temelji sporočilo, vzpostavitev „posebnega partnerstva“ med Evropsko unijo in Zelenortskimi otoki ter akcijski načrt za njegovo izvajanje, kot ga je predlagala Komisija. Namen „posebnega partnerstva“ je okrepiti politični dialog, zbliževanje politik in sodelovanje med pogodbenicama na novih in občutljivih področjih ter tako preseči tradicionalno razmerje med donatorjem in upravičencem ter vzpostaviti okvir, ki bo ustrezal skupnim interesom. Akcijski načrt je osredotočen na naslednje prednostne naloge: dobro upravljanje, varnost in stabilnost, regionalno povezovanje, preoblikovanje in modernizacijo, zbliževanje tehnologij in standardov, družbo znanja, razvoj in boj proti revščini. Predvideni ukrepi bodo okrepili stabilnost in varnost, med drugim pa so namenjeni tudi reševanju problema migracij. V okviru „posebnega partnerstva“ med Unijo in Zelenortskimi otoki ter na podlagi sklepov Sveta z dne 10. decembra 2007 o partnerstvih za mobilnost in krožnih migracijah v okviru globalnega pristopa k migracijam je bila 5. junija 2008 podpisana skupna izjava o partnerstvu za mobilnost med Evropsko unijo in Zelenortskimi otoki, ki je začela veljati 28. julija 2008. V točkah 5 in 12 te izjave sta se pogodbenici zavezali, da bosta vzpostavili dialog v zvezi z vprašanji vizumov za kratkoročno bivanje in ponovnega sprejema. Poleg tega se je Komisija v točkah 3(i) in 6(v) Priloge k izjavi zavezala, da bo Svetu predložila priporočilo za sprejetje pogajalskih smernic za sporazum o poenostavitvi izdajanja vizumov za kratkoročno bivanje in sporazum o ponovnem sprejemu oseb z Zelenortskimi otoki. Na tej podlagi je Komisija 14. novembra 2008 Svetu predložila priporočila, v katerih ga poziva, naj jo pooblasti za začetek pogajanj z Republiko Zelenortski otoki o sporazumu o poenostavitvi izdajanja vizumov za kratkoročno bivanje državljanom Republike Zelenortski otoki in Evropske unije ter sporazumu o ponovnem sprejemu. Na podlagi pooblastila, ki ga je Svet dal 4. junija 2009, so se 13. julija 2009 v Bruslju z Zelenortsko republiko začela pogajanja o sporazumu. Drugi krog pogajanj je potekal 22. novembra 2011. Organizirana so bila tudi štiri tehnična srečanja: 4. in 5 februarja 2010 v Praii ter 12. oktobra 2010, 30. maja 2011 in 13. septembra 2011 v Bruslju. Pogajanja so bila končana aprila 2012. Končno besedilo sporazuma je bilo parafirano 24. aprila 2012 v Bruslju v prisotnosti predsednika Evropske komisije Joséja Manuela Barrosa in predsednika vlade Zelenortskih otokov Joséja Marie Nevesa. Redno obveščanje držav članic in posvetovanje z njimi je potekalo v vseh fazah pogajanj v ustreznih delovnih skupinah Sveta. Pravna podlaga Unije za sporazum je člen 77(2)(a) v povezavi s členom 218 Pogodbe o delovanju Evropske unije (PDEU). Priloženi predlog je pravni akt za podpis sporazuma. Svet bo odločil s kvalificirano večino. 2. Izid pogajanj Komisija meni, da so bili cilji, ki jih je Svet določil v svojih pogajalskih smernicah, doseženi in da je osnutek sporazuma sprejemljiv za Unijo. Povzetek končne vsebine sporazuma: – uvedba poenostavljenih meril za izdajanje vizumov za večkratni vstop za naslednje kategorije oseb: a) člane nacionalnih in regionalnih vlad in parlamentov; člane ustavnega, vrhovnega in računskega sodišča; stalne člane uradnih delegacij; poslovneže in predstavnike podjetij; zakonce in otroke, ki so mlajši od 21 let ali vzdrževani, ter starše državljanov Zelenortskih otokov ali Evropske unije, ki zakonito prebivajo na ozemlju druge pogodbenice ali na ozemlju Zelenortskih otokov oziroma države članice, katere državljanstvo imajo: načeloma se izdajo vizumi za večkratni vstop, ki so veljavni pet let. Vizumi za večkratni vstop s krajšim rokom veljavnosti se izdajo samo, kadar to zahteva datum poteka veljavnosti potne listine ali kadar sta potrebnost ali namen pogostih ali rednih potovanj očitno omejena na krajše obdobje; b) predstavnike organizacij civilne družbe; predstavnike svobodnih poklicev; udeležence znanstvenih, kulturnih in umetniških dejavnosti; udeležence mednarodnih športnih prireditev in osebe, ki jih spremljajo v strokovni ekipi; novinarje in akreditirane osebe, ki jim pomagajo pri delu; učence, dijake in študente ter učitelje, ki jih spremljajo; predstavnike verskih skupnosti, ki so priznane na Zelenortskih otokih ali v državah članicah; osebe, ki iz zdravstvenih razlogov redno potujejo na Zelenortske otoke ali v Evropsko unijo; udeležence programov uradnih izmenjav, ki jih organizirajo pobratena mesta ali občine; člane uradnih delegacij: načeloma se izdajo vizumi za večkratni vstop, ki so veljavni eno leto. Vizumi za večkratni vstop s krajšim rokom veljavnosti se izdajo samo, kadar to zahteva datum poteka veljavnosti potne listine ali kadar sta potrebnost ali namen pogostih ali rednih potovanj očitno omejena na krajše obdobje. Vizum za večkratni vstop z veljavnostjo najmanj dve leti in največ pet let se izda pod pogojem, da je prosilec v dveh letih pred vložitvijo prošnje za izdajo vizuma pravilno uporabljal enoletni vizum za večkratni vstop in da potrebnost ali namen pogostih ali rednih potovanj nista očitno omejena na krajše obdobje; – oprostitev plačila takse za izdajo vizuma za nekatere kategorij oseb: člane uradnih delegacij; otroke, mlajše od 12 let; učence, dijake in študente; raziskovalce; mlade do 25. leta starosti, ki se udeležijo seminarjev, konferenc, športnih prireditev ali kulturnih ali izobraževalnih dogodkov, ki jih organizirajo neprofitne organizacije; – možnost, da zunanji ponudnik storitev, s katerim Zelenortski otoki ali država članica sodelujejo z namenom izdaje vizuma, zaračuna takso v višini največ 30 EUR, pri čemer se ohrani možnost za vse prosilce, da prošnje vložijo neposredno na svojih konzulatih; – brezplačno podaljšanje vizumov za državljane Zelenortskih otokov in Evropske unije, ki zaradi višje sile ne morejo zapustiti ozemlja države članice oziroma Zelenortskih otokov do datuma, navedenega v vizumu; – izvzetje iz vizumske obveznosti za kratkoročno bivanje za državljane Zelenortskih otokov in Evropske unije z diplomatskim ali službenim potnim listom. Skupna izjava določa, da lahko vsaka od pogodbenic uveljavlja začasno prenehanje izvajanja določbe o odpravi vizumske obveznosti za imetnike diplomatskih ali službenih potnih listov (člen 8), če druga pogodbenica zlorabi izvajanje te določbe ali če je z izvajanjem ogrožena javna varnost; Izjava kot prednostno nalogo določa tudi, da se morajo Zelenortski otoki in Evropska unija zavezati, da bodo zagotavljali visoko stopnjo varnosti diplomatskih in službenih potnih listov, zlasti z vključevanjem biometričnih identifikatorjev; – možnost, da državljani Zelenortskih otokov in Evropske unije, ki so izgubili osebni dokument ali jim je bil ta ukraden med bivanjem na ozemlju države gostiteljice, zapustijo ozemlje te države z veljavnim osebnim dokumentom brez vizuma ali drugega dovoljenja; – na posebno zahtevo Zelenortskih otokov ni bila vključena nobena določba o poenostavitvi zahtev glede dokumentov, ki jih je treba predložiti v zvezi z namenom potovanja; – ustanovitev skupnega odbora za upravljanje sporazuma; – določbe glede začetka veljavnosti, trajanja, sprememb, začasnega prenehanja in odpovedi sporazuma; ker sta sporazum o poenostavitvi izdajanja vizumov za kratkoročno bivanje in sporazum o ponovnem sprejemu povezana, morata začeti veljati istočasno; – sklenjen je bil protokol, ki navaja, da so bili v skladu z Odločbo št. 582/2008/ES Evropskega parlamenta in Sveta z dne 17. junija 2008[1] sprejeti usklajeni ukrepi za poenostavitev tranzita imetnikov schengenskih vizumov in schengenskih dovoljenj za prebivanje čez ozemlje držav članic, ki schengenskega pravnega reda še ne izvajajo v celoti; – skupna izjava o uskladitvi podatkov o postopkih za izdajo vizuma za kratkoročno bivanje in dokumentih, ki jih je treba predložiti ob prošnji za izdajo vizuma za kratkoročno bivanje; – skupna izjava o sodelovanju na področju potnih listin in redni izmenjavi podatkov o varnosti teh listin; – poseben položaj Danske, Združenega kraljestva in Irske je naveden v preambuli sporazuma in dveh skupnih izjavah, priloženih k sporazumu. Tesno sodelovanje Norveške, Islandije, Švice in Lihtenštajna pri izvajanju, uporabi in razvoju schengenskega pravnega reda je prav tako navedeno v skupni izjavi k sporazumu. 3. Zaključek Glede na zgoraj navedene izide pogajanj Komisija predlaga, da Svet – pooblasti Komisijo, da v imenu Evropske unije podpiše sporazum ter imenuje osebe, ki bodo pooblaščene za podpis. 2012/0270 (NLE) Predlog SKLEP SVETA o podpisu Sporazuma med Evropsko unijo in Republiko Zelenortski otoki o poenostavitvi izdajanja vizumov za kratkoročno bivanje državljanom Republike Zelenortski otoki in Evropske unije SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 77(2)(a) v povezavi s členom 218(5) Pogodbe, ob upoštevanju predloga Evropske komisije, ob upoštevanju naslednjega: (1) Svet je Komisijo 4. junija 2009 pooblastil za začetek pogajanj z Republiko Zelenortski otoki o poenostavitvi izdajanja vizumov za kratkoročno bivanje. Pogajanja so bila 24. aprila 2012 uspešno končana s parafiranjem Sporazuma med Evropsko unijo in Republiko Zelenortski otoki o poenostavitvi izdajanja vizumov za kratkoročno bivanje državljanom Republike Zelenortski otoki in Evropske unije (v nadaljnjem besedilu: Sporazum). (2) Pogajalka bi morala podpisati Sporazum v imenu Evropske unije s pridržkom njegove poznejše sklenitve. (3) Ta sklep predstavlja razvoj določb schengenskega pravnega reda, v katerem Združeno kraljestvo v skladu s Sklepom Sveta 2000/365/ES z dne 29. maja 2000 o prošnji Združenega kraljestva Velike Britanije in Severne Irske za sodelovanje pri izvajanju nekaterih določb schengenskega pravnega reda[2] ne sodeluje. Združeno kraljestvo torej ne sodeluje pri sprejetju tega sklepa, ki zato zanj ni zavezujoč in se v njem ne uporablja. (4) Ta sklep predstavlja razvoj določb schengenskega pravnega reda, v katerem Irska v skladu s Sklepom Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda[3], ne sodeluje. Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja. (5) V skladu s členoma 1 in 2 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja – SPREJEL NASLEDNJI SKLEP: Člen 1 Komisija je pooblaščena, da v imenu Evropske unije podpiše Sporazum med Evropsko unijo in Republiko Zelenortski otoki o poenostavitvi izdajanja vizumov za kratkoročno bivanje državljanom Republike Zelenortski otoki in Evropske unije, ter imenuje osebe, ki bodo pooblaščene za podpis. Besedilo Sporazuma, ki ga je treba podpisati, je priloženo temu sklepu. Člen 2 Ta sklep začne veljati na dan sprejetja. V Bruslju, Za Svet Predsednik PRILOGA SPORAZUM med Evropsko unijo in Republiko Zelenortski otoki o poenostavitvi izdajanja vizumov za kratkoročno bivanje državljanom Republike Zelenortski otoki in Evropske unije EVROPSKA UNIJA (v nadaljnjem besedilu: Unija) in REPUBLIKA ZELENORTSKI OTOKI (v nadaljnjem besedilu: Zelenortski otoki) (v nadaljnjem besedilu: pogodbenici) STA SE – v želji, da s poenostavitvijo izdajanja vizumov svojim državljanom na podlagi vzajemnosti poenostavita odnose med svojimi prebivalci, kar je pomemben pogoj za stabilen razvoj gospodarskih, humanitarnih, kulturnih, znanstvenih in drugih vezi, ob upoštevanju skupne izjave z dne 5. junija 2008 o partnerstvu za mobilnost med Evropsko unijo in Zelenortskimi otoki, v skladu s katero si pogodbenici prizadevata za vzpostavitev dialoga o vprašanjih glede vizumov za kratkoročno bivanje, da se olajša mobilnost nekaterih kategorij oseb, ob sklicevanju na Sporazum o partnerstvu iz Cotonouja in posebno partnerstvo med Evropsko unijo in Zelenortskimi otoki, ki ju je Svet Evropske unije odobril 19. novembra 2007, ob priznavanju, da ta poenostavitev ne bi smela privesti do nezakonitega priseljevanja, in ob namenjanju posebne pozornosti varnosti in ponovnemu sprejemu, ob upoštevanju Protokola o stališču Združenega kraljestva in Irske glede območja svobode, varnosti in pravice, ki je priložen Pogodbi o Evropski uniji in Pogodbi o delovanju Evropske unije, ter s potrditvijo, da se določbe tega sporazuma ne uporabljajo za Združeno kraljestvo Velika Britanija in Severna Irska ter Irsko, ob upoštevanju Protokola o stališču Danske, ki je priložen k Pogodbi o Evropski uniji in Pogodbi o delovanju Evropske unije, ter s potrditvijo, da se določbe tega sporazuma ne uporabljajo za Kraljevino Dansko – SPORAZUMELI O NASLEDNJEM: Člen 1 Vsebina in področje uporabe Namen tega sporazuma je na podlagi vzajemnosti poenostaviti izdajanje vizumov državljanom Zelenortskih otokov in Evropske unije za načrtovano bivanje za največ 90 dni v obdobju 180 dni. Člen 2 Splošna določba 1. Poenostavitve vizumskih postopkov, določene v tem sporazumu, se za državljane Zelenortskih otokov in Evropske unije uporabljajo samo, kolikor ti niso izvzeti iz vizumske obveznosti z zakoni in drugimi predpisi Unije, njenih držav članic ali Zelenortskih otokov, s tem sporazumom ali drugimi mednarodnimi sporazumi. 2. Nacionalno pravo Zelenortskih otokov in držav članic ter pravo Unije se uporabljajo za zadeve, ki jih določbe tega sporazuma ne zajemajo, kot na primer zavrnitev izdaje vizuma, priznanje potnih listin, dokazila o zadostnih sredstvih za preživljanje ter zavrnitev vstopa in ukrepe izgona. Člen 3 Opredelitev pojmov V tem sporazumu: a) „država članica“ pomeni državo članico Evropske unije z izjemo Kraljevine Danske, Irske in Združenega kraljestva Velika Britanija in Severna Irska; b) „državljan Evropske unije“ pomeni državljana države članice, kakor je opredeljena v točki (a); c) „državljan Zelenortskih otokov“ pomeni osebo, ki ima državljanstvo Zelenortskih otokov; d) „vizum“ pomeni dovoljenje, ki so ga izdali, ali odločitev, ki so jo sprejeli ena od držav članic ali Zelenortski otoki in je potrebno za vstop na ozemlje te države članice ali več držav članic ali ozemlje Zelenortskih otokov zaradi tranzita prek njega ali bivanja na njem do skupaj največ 90 dni; e) „oseba, ki zakonito prebiva“ pomeni: za Evropsko unijo državljana Zelenortskih otokov, ki ima dovoljenje oziroma je upravičen do bivanja nad 90 dni na ozemlju države članice na podlagi zakonodaje Unije ali nacionalne zakonodaje; za Zelenortske otoke državljana Evropske unije v smislu točke (b), ki ima dovoljenje za prebivanje v skladu z nacionalno zakonodajo. Člen 4 Izdajanje vizumov za večkratni vstop 1. Diplomatsko-konzularna predstavništva držav članic in Zelenortskih otokov izdajajo vizume za večkratni vstop z veljavnostjo pet let za naslednje kategorije državljanov: a) člane nacionalnih in regionalnih vlad in parlamentov ter člane ustavnega, vrhovnega in računskega sodišča pri izvajanju njihovih nalog, če niso izvzeti iz vizumske obveznosti s tem sporazumom; b) stalne člane uradnih delegacij, ki na podlagi uradnega vabila, naslovljenega na Zelenortske otoke, države članice ali Evropsko unijo, sodelujejo na srečanjih, posvetovanjih, pogajanjih ali v programih izmenjav ter na prireditvah, ki se na ozemlju držav članic ali Zelenortskih otokov organizirajo na pobudo medvladnih organizacij; c) poslovneže in predstavnike podjetij, ki redno potujejo v države članice ali na Zelenortske otoke; d) zakonce in otroke (vključno s posvojenimi), ki so mlajši od 21 let ali vzdrževani, ter starše, ki obiščejo – državljane Zelenortskih otokov, ki zakonito prebivajo na ozemlju države članice, ali državljane Evropske unije, ki zakonito prebivajo na Zelenortskih otokih, ali – državljane Evropske unije, ki prebivajo v državi, katere državljanstvo imajo, ali državljane Zelenortskih otokov, ki prebivajo na Zelenortskih otokih. Če pa sta potrebnost ali namen pogostih ali rednih potovanj očitno omejena na krajše obdobje, je veljavnost vizuma za večkratni vstop omejena na ustrezno obdobje, zlasti če so – mandat oseb iz točke (a), – mandat stalnega člana delegacije iz točke (b), – čas na položaju poslovneža ali predstavnika podjetja iz točke (c) ali – veljavnost dovoljenja za prebivanje za državljane Zelenortskih otokov, ki prebivajo na ozemlju države članice, in za državljane Evropske unije, ki prebivajo na Zelenortskih otokih, iz točke (d) krajši od pet let. 2. Diplomatsko-konzularna predstavništva držav članic in Zelenortskih otokov izdajo vizum za večkratni vstop z veljavnostjo enega leta za naslednje kategorije državljanov, če so v prejšnjem letu pridobili najmanj en vizum in ga uporabljali v skladu z zakoni, ki urejajo vstop na ozemlje države in bivanje v njej: a) predstavnike organizacij civilne družbe, ki redno potujejo v države članice ali na Zelenortske otoke zaradi izobraževanja, seminarjev in konferenc, tudi v okviru programov izmenjav; b) predstavnike svobodnih poklicev, ki sodelujejo na mednarodnih razstavah, sejmih, konferencah, simpozijih, seminarjih ali drugih podobnih prireditvah in redno potujejo v države članice ali na Zelenortske otoke; c) udeležence znanstvenih, kulturnih in umetniških dejavnosti, vključno z univerzitetnimi in drugimi programi izmenjav, ki redno potujejo v države članice ali na Zelenortske otoke; d) udeležence mednarodnih športnih prireditev in osebe, ki jih spremljajo v strokovni ekipi; e) novinarje in akreditirane osebe, ki jim pomagajo pri delu; f) učence, dijake, študente, podiplomske študente in spremljajoče učitelje, ki potujejo zaradi študija ali izobraževanja, vključno v okviru programov izmenjav in drugih šolskih dejavnosti; g) predstavnike verskih skupnosti, ki so priznane na Zelenortskih otokih ali v državah članicah, ki redno potujejo v države članice ali na Zelenortske otoke; h) osebe, ki redno potujejo iz zdravstvenih razlogov; i) udeležence uradnih programov izmenjav, ki jih organizirajo pobratena mesta ali občine; j) člane uradnih delegacij, ki na podlagi uradnega vabila, naslovljenega na Zelenortske otoke, države članice ali Evropsko unijo, redno sodelujejo na srečanjih, posvetovanjih, pogajanjih ali v programih izmenjav ter na prireditvah, ki se na ozemlju držav članic ali Zelenortskih otokov organizirajo na pobudo medvladnih organizacij. Če pa sta potrebnost ali namen pogostih ali rednih potovanj očitno omejena na krajše obdobje, je veljavnost vizuma za večkratni vstop omejena na ustrezno obdobje. 3. Diplomatsko-konzularna predstavništva držav članic in Zelenortskih otokov izdajo vizum za večkratni vstop z veljavnostjo najmanj dve leti in največ pet let za kategorije državljanov iz odstavka 2 tega člena pod pogojem, da je prosilec v dveh letih pred vložitvijo prošnje za izdajo vizuma uporabljal enoletni vizum za večkratni vstop v skladu z zakoni, ki urejajo vstop na ozemlje države gostiteljice in bivanje v njej. Če pa sta potrebnost ali namen pogostih ali rednih potovanj očitno omejena na krajše obdobje, je veljavnost vizuma za večkratni vstop omejena na ustrezno obdobje. 4. Skupno trajanje bivanja oseb iz odstavkov 1 do 3 tega člena na ozemlju držav članic ali Zelenortskih otokov ne sme biti daljše od 90 dni v obdobju 180 dni. Člen 5 Taksa za izdajo vizuma in stroški storitev 1. Brez poseganja v določbe odstavka 2 države članice ali Zelenortski otoki ne zaračunajo takse za izdajo vizuma naslednjim kategorijam oseb: a) članom uradnih delegacij, ki na podlagi uradnega vabila, naslovljenega na Zelenortske otoke, države članice ali Evropsko unijo, sodelujejo na srečanjih, posvetovanjih, pogajanjih ali v programih uradnih izmenjav ali na prireditvah, ki jih na ozemlju držav članic ali Zelenortskih otokov organizirajo medvladne organizacije; b) otrokom, mlajšim od 12 let; c) učencem, dijakom, študentom in podiplomskim študentom in spremljajočim učiteljem, ki se za bivanje odločijo zaradi študija ali izobraževanja; d) raziskovalcem, ki potujejo za namene znanstvenih raziskav; e) mladim do 25. leta starosti, ki se udeležijo seminarjev, konferenc, športnih prireditev ali kulturnih ali izobraževalnih dogodkov, ki jih organizirajo neprofitne organizacije. 2. Kadar države članice ali Zelenortski otoki sodelujejo z zunanjim ponudnikom storitev, se lahko zaračunajo stroški storitev. Plačilo stroškov storitev je sorazmerno s stroški, ki jih ima zunanji ponudnik pri opravljanju storitev in ne presega 30 EUR. Zelenortski otoki in zadevne države članice ohranijo možnost, da lahko vsi prosilci vloge za izdajo vizuma predložijo neposredno na svojih konzulatih. Člen 6 Zapustitev države v primeru izgubljenih ali ukradenih dokumentov Državljani Zelenortskih otokov in Evropske unije, ki so izgubili osebni dokument ali jim je bil ta ukraden med bivanjem na ozemlju držav članic ali Zelenortskih otokov, lahko to ozemlje zapustijo z veljavnim osebnim dokumentom, ki ga izda diplomatsko ali konzularno predstavništvo države članice ali Zelenortskih otokov, brez vizuma ali drugega dovoljenja. Člen 7 Podaljšanje vizuma v izrednih okoliščinah Državljanom Zelenortskih otokov in Evropske unije, ki zaradi višje sile ne morejo zapustiti ozemlja države članice ali Zelenortskih otokov do datuma, navedenega v vizumu, se brezplačno podaljša veljavnost vizuma v skladu z zakonodajo države gostiteljice, in sicer za obdobje, potrebno za njihovo vrnitev v državo njihovega prebivališča. Člen 8 Diplomatski in službeni potni listi 1. Državljani Zelenortskih otokov ali držav članic, imetniki veljavnih diplomatskih ali službenih potnih listov, lahko brez vizuma vstopijo na ozemlje držav članic ali Zelenortskih otokov, ga zapustijo ali prečkajo. 2. Državljani iz odstavka 1 tega člena lahko bivajo na ozemlju držav članic ali Zelenortskih otokov največ 90 dni v obdobju 180 dni. Člen 9 Ozemeljska veljavnost vizuma Ob upoštevanju nacionalnih pravil in predpisov o nacionalni varnosti držav članic in Zelenortskih otokov ter ob upoštevanju pravil EU o vizumih z omejeno ozemeljsko veljavnostjo imajo državljani Zelenortskih otokov in Evropske unije pravico do gibanja na ozemlju druge pogodbenice pod enakimi pogoji kot njeni državljani. Člen 10 Skupni odbor za upravljanje tega sporazuma 1. Pogodbenici ustanovita skupni odbor za upravljanje Sporazuma (v nadaljnjem besedilu: odbor), ki ga sestavljajo predstavniki Evropske unije in Zelenortskih otokov. Unijo zastopa Evropska komisija, ki ji pomagajo strokovnjaki iz držav članic. 2. Naloge odbora so predvsem: a) spremljanje izvajanja tega sporazuma; b) predlaganje sprememb ali dopolnitev k temu sporazumu; c) reševanje sporov, ki izhajajo iz razlage ali uporabe določb tega sporazuma. 3. Odbor se sestaja po potrebi na zahtevo ene od pogodbenic in najmanj enkrat letno. 4. Odbor sprejme svoj poslovnik. Člen 11 Povezava med tem sporazumom in sporazumi, sklenjenimi med državami članicami in Zelenortskimi otoki Od začetka veljavnosti ima ta sporazum prednost pred določbami vseh dvostranskih ali večstranskih sporazumov ali dogovorov, ki so bili sklenjeni med državami članicami in Zelenortskimi otoki, kolikor določbe teh sporazumov ali dogovorov zadevajo vprašanja, obravnavana v tem sporazumu. Člen 12 Končne določbe 1. Sporazum pogodbenici ratificirata ali odobrita v skladu s svojimi postopki, veljati pa začne prvi dan drugega meseca po dnevu, ko se pogodbenici uradno obvestita o zaključku zgoraj navedenih postopkov. 2. Z odstopanjem od odstavka 1 tega člena ta sporazum začne veljati šele na dan, ko začne veljati sporazum med Evropsko unijo in Zelenortskimi otoki o ponovnem sprejemu, če je ta dan poznejši od dneva iz odstavka 1 tega člena. 3. Ta sporazum se sklene za nedoločen čas, razen če je odpovedan v skladu z odstavkom 6 tega člena. 4. Ta sporazum se lahko spremeni s pisnim sporazumom med pogodbenicama. Spremembe začnejo veljati, ko se pogodbenici medsebojno uradno obvestita, da so zaključeni njuni nacionalni postopki, potrebni v ta namen. 5. Vsaka od pogodbenic lahko začasno preneha izvajati celotni Sporazum ali njegov del iz razlogov javnega reda, zaščite nacionalne varnosti ali varstva javnega zdravja. O odločitvi o začasnem prenehanju izvajanja uradno obvesti drugo pogodbenico najkasneje 48 ur pred začetkom veljavnosti odločitve. Pogodbenica, ki je začasno prenehala izvajati ta sporazum, nemudoma obvesti drugo pogodbenico, ko razlogi za začasno prenehanje izvajanja prenehajo. 6. Vsaka od pogodbenic lahko odpove ta sporazum s pisnim obvestilom drugi pogodbenici. Ta sporazum preneha veljati 90 dni po dnevu prejema takšnega uradnega obvestila. V Bruslju, dne 24. aprila 2012 v dvojniku v angleškem, bolgarskem, češkem, danskem, estonskem, finskem, francoskem, grškem, italijanskem, latvijskem, litvanskem, madžarskem, malteškem, nemškem, nizozemskem, poljskem, portugalskem, romunskem, slovaškem, slovenskem, španskem in švedskem jeziku, pri čemer so vse jezikovne različice enako verodostojne. Za Evropsko unijo || Za Republiko Zelenortski otoki PROTOKOL K SPORAZUMU O DRŽAVAH ČLANICAH, KI SCHENGENSKEGA PRAVNEGA REDA NE IZVAJAJO V CELOTI Države članice, ki jih schengenski pravni red zavezuje, vendar še ne izdajajo schengenskih vizumov, dokler Svet v ta namen ne izda ustrezne odločitve, izdajajo nacionalne vizume z veljavnostjo, omejeno na njihovo lastno ozemlje. V skladu z Odločbo Evropskega parlamenta in Sveta št. 582/2008/ES so bili sprejeti usklajeni ukrepi za poenostavitev tranzita imetnikov schengenskih vizumov in schengenskih dovoljenj za prebivanje čez ozemlje držav članic, ki schengenskega pravnega reda še ne izvajajo v celoti. SKUPNA IZJAVA O ČLENU 8 SPORAZUMA O DIPLOMATSKIH IN SLUŽBENIH POTNIH LISTIH Vsaka od pogodbenic lahko uveljavlja delno začasno prenehanje izvajanja Sporazuma in zlasti člena 8 Sporazuma v skladu s postopkom, določenim v členu 12(5) tega sporazuma, če druga pogodbenica zlorabi izvajanje člena 8 ali če je z izvajanjem ogrožena javna varnost. Če se izvajanje člena 8 začasno preneha, obe pogodbenici začneta posvetovanja v okviru odbora, ustanovljenega s Sporazumom, da bi rešili težave, ki so privedle do začasnega prenehanja. Obe pogodbenici za prednostno nalogo določata zagotavljanje visoke stopnje varnosti diplomatskih in službenih potnih listov, zlasti z vključevanjem biometričnih identifikatorjev. Evropska unija bo to zagotovila v skladu z zahtevami iz Uredbe (ES) št. 2252/2004. SKUPNA IZJAVA O USKLADITVI PODATKOV O POSTOPKIH ZA IZDAJO VIZUMA ZA KRATKOROČNO BIVANJE IN DOKUMENTIH, KI JIH JE TREBA PREDLOŽITI OB PROŠNJI ZA IZDAJO VIZUMA ZA KRATKOROČNO BIVANJE Ob priznavanju pomembnosti preglednosti za prosilce za vizum pogodbenici tega sporazuma menita, da je treba sprejeti ustrezne ukrepe: - na splošno je treba za prosilce zbrati osnovne podatke o postopkih in pogojih za prošnje za izdajo vizuma, o vizumih in veljavnosti izdanih vizumov; - vsaka pogodbenica mora sestaviti seznam minimalnih zahtev, da se prosilcem zagotovijo usklajeni in enotni osnovni podatki ter da se od njih zahteva predložitev načeloma enakih dokazil. Zgoraj omenjene podatke je treba razširiti v javnosti (na oglasnih deskah konzulatov, v obliki letakov, na spletnih straneh itd.). SKUPNA IZJAVA GLEDE KRALJEVINE DANSKE Pogodbenici sta seznanjeni, da se ta sporazum ne uporablja za postopke za izdajanje vizumov na diplomatsko-konzularnih predstavništvih Kraljevine Danske. V teh okoliščinah je zaželeno, da organi Kraljevine Danske in Zelenortskih otokov nemudoma sklenejo dvostranski sporazum o poenostavitvi izdajanja vizumov za kratkoročno bivanje s podobnimi pogoji, kot so določeni v sporazumu med Evropsko unijo in Zelenortskimi otoki. SKUPNA IZJAVA GLEDE ZDRUŽENEGA KRALJESTVA VELIKA BRITANIJA IN SEVERNA IRSKA TER IRSKE Pogodbenici sta seznanjeni, da se ta sporazum ne uporablja za ozemlji Združenega kraljestva Velika Britanija in Severna Irska ter Irske. V teh okoliščinah je zaželeno, da organi Združenega kraljestva Velika Britanija in Severna Irska, Irske ter Zelenortskih otokov sklenejo dvostranske sporazume o poenostavitvi izdajanja vizumov. SKUPNA IZJAVA GLEDE REPUBLIKE ISLANDIJE, KRALJEVINE NORVEŠKE, ŠVICARSKE KONFEDERACIJE IN LIHTENŠTAJNA Pogodbenici sta seznanjeni s tesnimi odnosi med Evropsko unijo ter Republiko Islandijo, Kraljevino Norveško, Švicarsko konfederacijo in Lihtenštajnom, zlasti na podlagi sporazumov z dne 18. maja 1999 in 26. oktobra 2004 o pridružitvi teh držav k izvajanju, uporabi in razvoju schengenskega pravnega reda. V teh okoliščinah je zaželeno, da organi Republike Islandije, Kraljevine Norveške, Švicarske konfederacije in Lihtenštajna ter Zelenortskih otokov nemudoma sklenejo dvostranske sporazume o poenostavitvi izdajanja vizumov za kratkoročno bivanje s podobnimi pogoji, kot so določeni v tem sporazumu. SKUPNA IZJAVA O SODELOVANJU NA PODROČJU POTNIH LISTIN Pogodbenici soglašata, da bi moral skupni odbor, ustanovljen v skladu s členom 10 Sporazuma, pri spremljanju izvajanja Sporazuma oceniti učinek ravni varnosti zadevnih potnih listin na delovanje Sporazuma. Zato pogodbenici soglašata, da se bosta redno obveščali o ukrepih, sprejetih za preprečevanje pridobivanja več potnih listin pod različnimi imeni, o razvoju tehničnih vidikov varnosti potnih listin in o postopku preverjanja identitete oseb ob izdaji potnih listin. [1] UL L 161, 20.6.2008, str. 30. [2] UL L 131, 1.6.2000, str. 43. [3] UL L 64, 7.3.2002, str. 20.